Publication: Magyar Közlöny
Issue: MK-1999-27 (Year: 1999, Number: 27)
Era: 1990-2004
Section: 
Paragraph Index: 1273

(4)a) A cáfolat érveinek megvizsgálása után a panel a vitában álló Szerződő Felek elé terjeszti írásba foglalt jelentéstervezetének leíró részét, beleértve a ténymegállapítást és a vitában álló felek érvelésének összegzését is. A vitában álló Szerződő Feleknek lehetőségük nyílik arra, hogy a panel által megállapított határidőn belül benyújtsák a leíró résszel kapcsolatos észrevételeiket. A Szerződő Felek észrevételeinek átvételére megállapított határidő lejárta után a panel közbenső írásbeli jelentést ad ki a vitában álló Szerződő Felek számára, amely a leíró részt éppúgy tartalmazza, mint a panel által javasolt megállapításokat és következtetéseket. A panel által megállapított időn belül a vitában álló Szerződő Fél írásban beadványt intézhet a panelhez, amelyben kéri azt, hogy a zárójelentés kiadása előtt vizsgálja felül a közbenső jelentés meghatározott aspektusait. A zárójelentés kiadása előtt, a panel saját belátása szerint összeülhet a vitában álló Szerződő Felekkel azzal a céllal, hogy megvizsgálják a beadványban felvetett kérdéseket. A zárójelentés tartalmazza az ügyet leíró részt (magába foglalva a ténymegállapítást és a vitában álló Szerződő Felek által előhozott érvek összegezését), a panel megállapításait és következtetéseit, valamint a közbenső jelentés meghatározott aspektusaival kapcsolatban a felülvizsgálat során megfogalmazott érvelések vitáját. A zárójelentés kitér minden, a panel előtt felvetett lényeges és a vitarendezéshez szükséges kérdésre, és megindokolja a panel következtetéseit. A panel zárójelentését a Titkárság és a vitában álló Szerződő Felek azonnali rendelkezésére bocsátásával adja ki. A Titkárság a lehető legrövidebb időn belül az összes Szerződő Fél számára elküldi a zárójelentést, azokkal az írásbeli véleményekkel együtt, amelyeket a vitában álló Szerződő Fél csatoltatni kíván.

Source: https://magyarkozlony.hu/hivatalos-lapok/9a9cf91e894c223daf4f422c4ff3939a175a3dd0/dokumentumok/cfdda7ae12cc433c714d617b11f21b093ff42b3e/letoltes